Αλυσίδα Πολιτισμού Ιανός

Η IANOS Αλυσίδα Πολιτισμού έλαβε το όνομα της από τον ρωμαϊκό θεό Ιανό, ξεκινώντας ως ένα από τα παλαιότερα βιβλιοπωλεία στη Θεσσαλονίκη. Απαρτίζεται από εννέα καταστήματα, από εκδοτικό οίκο, αίθουσα εκδηλώσεων για θέματα πολιτισμού, διαδικτυακό ραδιόφωνο και διαδικτυακή ιστοσελίδα που είναι κατάστημα βιβλίων, CD, βινυλίων και αντικειμένων τέχνης. 

Ιστορία
Ο πρώτος κρίκος τής Αλυσίδας Πολιτισμού IANOS δημιουργήθηκε τον Σεπτέμβριο τού 1984 στη Θεσσαλονίκη, από τον Νίκο Καρατζά. Το πρώτο κατάστημα, που αποτελεί και την έδρα τής επιχείρησης ως σήμερα, βρίσκεται στην οδό Αριστοτέλους 7 και αποτελεί έναν πολιτιστικό πολυχώρο που περιλαμβάνει βιβλιοπωλείο, αίθουσα τέχνης και χώρο πολιτιστικών εκδηλώσεων.

Από τότε προστέθηκαν στην Αλυσίδα άλλοι εννέα κρίκοι στην Θεσσαλονίκη και την Αθήνα, με τελευταίο (2016) τον ΠΑΙΔΙΚΟ ΙΑΝΟ στην οδό Μητροπόλεως 73, Θεσσαλονίκη. Πρόκειται για το  καλύτερο παιδικό βιβλιοπωλείο τής Ελλάδας που άνοιξε στην Θεσσαλονίκη. Ένα κατάστημα, αποκλειστικά για τα παιδιά, με βιβλιογραφική πληρότητα και τεράστια ποικιλία σε μουσική, εκπαιδευτικά και παιδαγωγικά παιχνίδια!

Ταυτόχρονα, η συνεχής ανάπτυξη νέων δραστηριοτήτων, συνέβαλε ώστε σήμερα πλέον να έχει καταξιωθεί ο IANOS ως μία από τις πιο πρωτοποριακές και επιτυχημένες επιχειρήσεις στον χώρο του βιβλίου και τού πολιτισμού.

Απόλυτα διακριτή ταυτότητα, καινοτομία και υψηλά πρότυπα ποιότητας-εξυπηρέτησης, είναι οι τρεις πυλώνες στους οποίους βασίστηκε η μεγάλη αναγνωρισιμότητα και το δυναμικό επιχειρηματικό προφίλ του ΙΑΝΟΥ.

Εκδηλώσεις
Τα τελευταία 36 χρόνια λειτουργίας ο IANOS έχει διοργανώσει και φιλοξενήσει 10.121 πολιτιστικές εκδηλώσεις, παρουσιάζοντας το σύνολο τής ελληνικής βιβλιογραφίας και δισκογραφίας. Τα τρία τελευταία χρόνια πραγματοποιήθηκαν πάνω από 2.153 εκδηλώσεις σε Αθήνα και Θεσσαλονίκη. Παρουσιάστηκαν 453 συγγραφείς και ανέβηκαν τη σκηνή τού ΙΑΝΟΥ 328 μουσικοί, ενώ τις εκδηλώσεις παρακολούθησαν 149.892 άτομα.

 Αίθουσα τέχνης 

Η IANOS Αίθουσα Τέχνης τα τελευταία τέσσερα χρόνια έχει παρουσιάσει με επιτυχία περισσότερες από 50 ατομικές και ομαδικές εκθέσεις, με θεμα τη ζωγραφική, τη γλυπτική και τη φωτογραφία. Έχει εκθέσει 1600 περίπου έργα τέχνης από 350 διαφορετικούς εικαστικούς καλλιτέχνες (ζωγράφους, γλύπτες, σχεδιαστές, εικονογράφους, σκηνογράφους κλπ), ενώ δεκάδες από αυτούς, εκτέθηκαν για πρώτη φορά.

Συνεργάστηκε με μουσεία, φορείς και άλλους πολιτιστικούς χώρους, ταξιδεύοντας τις εκθέσεις στην Ελλάδα και το εξωτερικό όπως: το Εθνικό Αρχαιολογικό Μουσείο, την Ελληνική Πρεσβεία στην Αίγυπτο, το Διεθνές Φεστιβάλ Φιλίππων, την Πινακοθήκη Κατσίγρα, το Ιστορικό και Λαογραφικό Μουσείο Ύδρας, το Ιστορικό και Λαογραφικό Μουσείο Αίγινας, την Ένωση Σμυρναίων, το Εκκοκκιστήριο Ιδεών, την Δημόσια Κεντρική Βιβλιοθήκη Λάρισας κ.ά.

 Εργαστήρια και σεμινάρια βιβλίου 

Τα Εργαστήρια Βιβλίου στον IANO, δημιουργήθηκαν την Άνοιξη τού 2013. Καλύπτουν ένα ευρύ φάσμα γνωστικών αντικειμένων που σχετίζονται με το βιβλίο, αλλά και με εξειδικευμένες επιστημονικές θεματικές ενότητες, και κινούνται στο τρίπτυχο Δημιουργική γραφή – Διόρθωση και Επιμέλεια κειμένων – Εικονογράφηση. Στοχεύουν στη συγγραφική πρόοδο και στην επαγγελματική κατάρτιση των συμμετεχόντων, αλλά και στην ενημέρωση και την καλλιέργεια αυτών που αγαπούν το λογοτεχνικό κείμενο και το βιβλίο γενικότερα, όπως επίσης και στην επιμόρφωση σε ευρύτερα γνωστικά αντικείμενα. 

Στην ομάδα διδασκόντων των Εργαστηρίων Βιβλίου συμμετέχουν καταξιωμένοι συγγραφείς, επαγγελματίες από τον χώρο του βιβλίου και από άλλα επιστημονικά πεδία, με διδακτική εμπειρία. Διδάσκοντες στα σεμινάρια είναι οι: Αμάντα Μιχαλοπούλου, Χρήστος Οικονόμου, Ευτυχία Γιαννάκη, Στρατής Πασχάλης, Μαρία Αγγελίδου, Ελένη Σβορώνου, Σωτήρης Χατζάκης, Νίκος Απειρανθίτης, Δημήτρης Κουρούμπαλης, Μάνος Κοντολέων, Σοφία Νικολαΐδου, Γιάννης Σκαραγκάς, Βασίλης Αμανατίδης, Άρης Δημοκίδης, Τάσος Αποστολίδης, Κώστας Καβανόζης. Στα εργαστήρια διόρθωσης-επιμέλειας κειμένων διδάσκουν ο Δημήτρης Θάνας και η Πελαγία Μαρκέτου, ενώ στα εργαστήρια εικονογράφησης ο Σβετλίν Βασίλεβ. Ο IANOS παρέχει και εξ αποστάσεως σεμινάρια (e-learning)

Έχουν διδάξει επίσης και οι: Ρέα Γαλανάκη, Μάνος Κοντολέων, Ανδρέας Αποστολίδης κ.ά.

Παραπομπές

 Εξωτερικοί σύνδεσμοι 
 Επίσημη ιστοσελίδα

Κατηγορία:Ελληνικές επιχειρήσεις